b'\n_START_ARTICLE_\nMatti J\xc3\xa4ms\xc3\xa9n\n_START_PARAGRAPH_\nMatti J\xc3\xa4ms\xc3\xa9n (s. 1979 Helsinki) on suomalainen keitti\xc3\xb6mestari. H\xc3\xa4n voitti suomalaisen Vuoden kokki -kilpailun vuonna 2005. H\xc3\xa4n ty\xc3\xb6skenteli tuolloin ravintola G. W. Sundmansin palveluksessa. Matti J\xc3\xa4ms\xc3\xa9n edusti Suomea vuoden 2011 Bocuse d\xe2\x80\x99Or -kilpailussa sijoittuen viidenneksi ja vuoden 2015 kilpailussa, jossa h\xc3\xa4n nousi nelj\xc3\xa4nneksi ja voitti palkinnon parhaasta lihavadista.  H\xc3\xa4n voitti Food & Fun \xe2\x80\x93kilpailun Islannissa vuonna 2011._NEWLINE_H\xc3\xa4n on toiminut muun muassa ravintola Cellassa (Helsinki), hotelli Vaakunan Memphis-ravintolassa, ravintola Piratessa (Hanko), Kalastajatorpalla, Fishmarketissa, Katajanokan kasinolla, Chez Dominiquessa, oslolaisissa huippuravintoloissa Restaurant Bagatellessa (kaksi Michelin-t\xc3\xa4hte\xc3\xa4) ja vuoden 1993 Bocuse d\xe2\x80\x99Or -voittaja Bent Stiansenin omistamassa Restaurant Statholdergaardenissa (Michelin-t\xc3\xa4hti) sek\xc3\xa4 Die Quadricassa Saksassa. H\xc3\xa4n toimi Tallink Siljan ravintoloista vastaavana ravintolatoimenjohtajana. H\xc3\xa4n on ollut my\xc3\xb6s yritt\xc3\xa4j\xc3\xa4 omassa Matti J\xc3\xa4msen Oy:ssa._NEWLINE_Vuodesta 2017 l\xc3\xa4htien J\xc3\xa4ms\xc3\xa9n on toiminut Suomen Bocuse d\xe2\x80\x99Or -joukkueen johtajana (presidenttin\xc3\xa4) ja osallistuu my\xc3\xb6s seuraavien kilpailujen tuomaristoon. H\xc3\xa4nt\xc3\xa4 ennen Suomen kisajoukkuetta johti Pekka Ter\xc3\xa4v\xc3\xa4.'